NHO-sjefen slaktes fra høyre og venstre
Han anklager Norge for å være en klimasinke. Nå blir NHO-sjef Ole Erik Almlid anklaget for å være det samme. SVs klimapolitiske talsperson, Lars Haltbrekken, mener NHO-sjefen kaster stein mens han sitter midt i et glasshus. – Jeg hører det singler i glasset når NHO-sjefen slår alarm om norsk klimapolitikk og ber oss prioritere de grønne næringene, sier Haltbrekken. Frp-leder Listhaug er bekymret for noe helt annet: Hun mener NHO høres ut som et ekko av miljøbevegelsen. Årsaken til harmen et et klimaintervju i VG mandag morgen, hvor NHO-sjef Almlid offentliggjorde en rapport som viser at Norge er en klimasinke. – Han sa at «vi må gire om det norske samfunnet, som vi aldri har gjort før for å nå klimamålene.» – Rapporten deres bør føre til en alvorlig selvransakelse i næringslivets hus, sier Haltbrekken: – Det burde ikke være mulig å presentere en rapport om elendigheten i norsk klimapolitikk uten å nevne olje og gassletingen. Produksjonen av olje og gass står for de desidert største utslippene i Norge. En fjerdedel av utslippene kommer fra leting og utvinning av olje og gass. Og hvem har vært av de største pådriverne for økt produksjon? NHO, sier SV-toppen. Speil Haltbrekken sier at NHO de siste årene har vært en av de desidert største bremsene for å få store kutt i utslippene.  – NHO har stått i veien for omstillingen de siste årene. Det er på tide de ser seg sjøl i speilet. Når de utfordres på olje og gass snakker de kun om at vi kan produsere utslippsfri gass. De unnlater helt å snakke om oljen. Har de tenkt å la oljen bli liggende når selskapene finner den og bare ta opp gassen? Neppe. Han viser til skattepakken oljeindustrien fikk i forbindelse med pandemien. – Hvem stod i front for å få på plass den skattepakken? NHO. Og hvem har stått i front og advart mot endringer i oljeskattepakken når SV har krevd det? Jo, NHO, sier Haltbrekken. – Selv om du er kritisk til det dere mener er manglende reell vilje hos NHO til å bidra med tiltak som kan få ned utslippene, er ikke det at NHO-sjefen går på barrikadene for grønn omstilling, positivt? – NHO-sjefen må skjønne at han må velge. Hvis rapporten kan få han til å skjønne det, er det positivt, men så langt virker det bare som at han skal fortsette det fossile kjøret som før, bare med litt grønt på toppen. – Ekko Frp-leder Sylvi Listhaug sitter på andre siden i politikken og angriper NHO for å gå til venstre i klimapolitikken. – Norge trenger ikke styrt panikk, men et NHO som husker på hvem de er til for. Det er synd at NHO tidvis virker mer opptatt av å høres ut som et ekko av miljøbevegelsen enn å sikre næringslivet vårt bedre rammebetingelser og økt handlefrihet, sier Listhaug. Hun sier at målet bør være at bedriftene blir best på å skape verdier.  – Det bør ihvertfall ikke å være å jage subsidier som NHO i altfor stor grad legger opp til i sitt stadig dyrere kompaniskap med LO. Elektrifisering av sokkelen, storstilt subsidiering av havvind og flere titalls milliarder offentlige kroner til karbonfangst- og lagringsprosjekter er å ta skattebetalerne og øvrig næringsliv i helt feil retning. – Så langt unna Norge og andre land er å nå klimamålene, er det ikke å svikte dagens unge, å ikke bruke veldig store ressurser for å sikre at kloden faktisk er levelig om en generasjon eller tre, som et føre var-prinsipp? – Det viktigste for å kutte utslipp er konkurransedyktige betingelser for næringslivet som igjen kan skape ny teknologi som løser morgendagens utfordringer. Storstilt subsidiering på skattebetalernes og det øvrige næringslivets regning vil kun potensielt kunne tjene noen få på bekostning av alle andre. Kvoter og skog Hun peker på at en årsak til at Norge kommer dårligere ut enn våre naboland når det gjelder klimakutt, er at de har med skog i sine utslippstall. – Frp vil heller kutte utslippene ved å ta i bruk kvotemarkedet på en helt annen måte, plante mer skog og regne inn skogen på lik linje som våre europeiske naboland. MDG-leder Arild Hermstad priser at Almlid prøver, men sier at det sitter en elefant i veien. – Oljeelefanten – Han kommer seg ikke rundt den store oljeelefanten: Oljen er totalt dominerende i Norge, og skygger over de grønne næringene. Den stjeler både kapital og kompetanse, og fungerer som en bremsekloss for å få i gang næringer som trenger de samme hodene - vi må trappe ned oljen skal vi klare å trappe opp forbybarnæringene. Leder Sigrun Gjerløw Aasland i miljøstiftelsen Zero ber NHOs bedrifter vise ansvar. – Næringslivet må ta mye større ansvar for å kutte utslipp. NHO-president og Yara-sjef Holsether kan kutte 800 000 tonn på Herøya. Det må stilles klimakrav til CO2-kompensasjonsordningen, vi trenger et forbud mot fossil fyring. Dette er virkemidler som næringslivet bør støtte. – Må gå raskere Almlid sier det er godt å se at denne saken engasjerer «alt fra SV til Frp». – Ingenting er bedre enn at vi får løftet grønn omstilling helt til topps i den politiske bevisstheten. NHO kjemper for bærekraftige bedrifter og gode rammebetingelser, samtidig som vi skal nå klimamålene og sikre nok fornybar kraft til hele landet. Han svarer slik på sinkepåstandene. – Bedriftene kutter utslipp, men ja, det må gå raskere. Derfor presser vi på for klimatiltak. Derfor ønsker vi brede politiske forlik som forutsetning for å få det til. Energinasjonen Norge har ikke råd til å bli fornybarsinke.

NHO-sjef Ole Erik Almlid anklages av SVs klimapolitiske talsperson Lars Haltbrekken for å være en klimasinke. Kritikken kommer etter at Almlid presenterte en rapport som viser Norge som en klimasinke. Haltbrekken mener NHO har vært en av de største bremsene for å redusere utslipp og bør fokusere mer på deres egen rolle i olje- og gassproduksjon.  Frp-leder Sylvi Listhaug kritiserer NHO for å gå til venstre i klimapolitikken.